**Αθήνα, 19 Αυγούστου 2019**

**ΔΕΛΤΙΟ ΤΥΠΟΥ**

Η διαδικασία δημοπράτησης των μεγάλων έργων κατασκευής δικτύων διανομής φυσικού αερίου σε 18 πόλεις, στις Περιφέρειες Ανατολικής Μακεδονίας & Θράκης, Κεντρικής Μακεδονίας και Στερεάς Ελλάδας, έχει πλέον ξεκινήσει. Οι πρώτοι διαγωνισμοί βγήκαν στον αέρα και αφορούν στην προμήθεια υλικών, συγκεκριμένα στην προμήθεια σταθμών διανομής M/R – D/R 19/4, σταθμών μέτρησης και ρύθμισης για την τροφοδότηση μεγάλων καταναλωτών (MRS), «έξυπνων» μετρητών G4 – G25 και μετρητών G40. Η προμήθεια όλων των υπόλοιπων ενσωματούμενων υλικών αποτελεί αντικείμενο των συμβάσεων κατασκευής των έργων.

Η ΔΕΔΑ πραγματοποίησε το Νοέμβριο 2018 διαδικασία δημόσιας διαβούλευσης για την λήψη προσφορών ανά υλικό και για σχολιασμό των απαιτούμενων χρόνων παράδοσης. Σε συνέχεια, η εταιρεία προχώρησε στην οριστικοποίηση της σύνταξης του προϋπολογισμού των έργων καθώς και στην σύνταξη των συμβατικών τευχών δημοπράτησης έτσι ώστε να ανταποκρίνονται πλήρως στις απαιτήσεις των Διαχειριστικών Αρχών των σχετικών Περιφερειών.

Η ΔΕΔΑ είναι η πρώτη εταιρεία στον κλάδο διανομής φυσικού αερίου που δημοπρατεί μέσα στο πλαίσιο του ν.4412/2016 για τις Δημόσιες Συμβάσεις Έργων, Προμηθειών και Υπηρεσιών, με απόλυτη προσήλωση στις  αρχές της διαφάνειας, της ίσης μεταχείρισης και του υγιούς ανταγωνισμού.

Στο πλαίσιο αυτό, όλοι οι διαγωνισμοί αναρτούνται στο Εθνικό Σύστημα Ηλεκτρονικών Δημοσίων Συμβάσεων (ΕΣΗΔΗΣ). Ανακοινώσεις για τους διαγωνισμούς θα γίνονται και στο website της εταιρείας (deda.gr) καθώς και μέσω των σχετικών επιμελητηρίων. Θα ακολουθήσουν οι δημοπρατήσεις των υπηρεσιών, δηλαδή οι διαγωνισμοί διοίκησης & επίβλεψης έργου και επιθεώρησης τρίτου μέρους και σε συνέχεια, οι δημοπρατήσεις του κατασκευαστικού έργου.

Το έργο της ΔΕΔΑ για την κατασκευή δικτύων διανομής φυσικού αερίου στις Περιφέρειες Ανατολικής Μακεδονίας και Θράκης, Κεντρικής Μακεδονίας και Στερεάς Ελλάδας έχει συνολικό προϋπολογισμό ύψους 140 εκατ. ευρώ συν ΦΠΑ. Σε ορίζοντα πενταετίας (έως το 2023), θα κατασκευαστούν 1.150 χιλιόμετρα δικτύου και θα γίνουν περί τις 30.800 δωρεάν συνδέσεις σε όλες τις κατηγορίες καταναλωτών (οικιακούς, εμπορικούς και βιομηχανικούς), στις παρακάτω 18 πόλεις:

* Αλεξανδρούπολη, Δράμα, Καβάλα, Κομοτηνή, Ξάνθη και Ορεστιάδα (Περιφέρεια Ανατολικής Μακεδονίας και Θράκης)
* Αλεξάνδρεια, Βέροια, Γιαννιτσά, Κατερίνη, Κιλκίς και Σέρρες (Περιφέρεια Κεντρικής Μακεδονίας)
* Άμφισσα, Θήβα, Καρπενήσι, Λαμία, Λειβαδιά και Χαλκίδα (Περιφέρεια Στερεάς Ελλάδας).

Ο στρατηγικός σχεδιασμός των αναπτυξιακών έργων της ΔΕΔΑ έχει ως κυρίαρχο στόχο να φέρει με όρους κοινωνικού κράτους ένα φθηνότερο και καθαρότερο καύσιμο στον πολίτη και στον επιχειρηματία που ζει ή δραστηριοποιείται στις ενεργειακά φτωχότερες περιοχές της χώρας. Με τη χρηστή διαχείριση των δημόσιων πόρων και την αξιοποίηση της δυνατότητας χρηματοδότησης μέσω ΕΣΠΑ και χαμηλότοκων δανείων, αυτό επιτυγχάνεται με το ελάχιστο κόστος σύνδεσης για τον πολίτη, με χαμηλά τιμολόγια διανομής και με επιδοτήσεις εσωτερικών εγκαταστάσεων.

Τα μέλη του Επιμελητηρίου που ενδιαφέρονται για την υποβολή προσφορών, μπορούν να βρουν τις διακηρύξεις για τις τρεις περιφέρειες στο ΚΗΜΔΗΣ και στην ιστοσελίδα της ΔΕΔΑ (deda.gr).

Οι προκηρύξεις των ανωτέρω διαγωνισμών έχουν δημοσιευθεί στο ΚΗΜΔΗΣ με τους παρακάτω Αριθμούς Διαδικτυακής Ανάρτησης Μητρώου (ΑΔΑΜ):

* Για την Κεντρική Μακεδονία: 19PROC005441513
* Για την Αντολική Μακεδονία-Θράκη: 19PROC005443144
* Για την Στερεά Ελλάδα: 19PROC005443400

Η καταληκτική ημερομηνία υποβολής προσφορών για τους τρεις διαγωνισμούς είναι η 23η Σεπτεμβρίου.